Jos tekisimme katugallupin väkivaltarikollisuuden kasvusta, varmaankin moni sanoisi, että väkivaltarikosten määrä on lisääntynyt, vaikka se on vähentynyt ja jopa aika paljon. Kun jotain on mielestämme liikaa, sanomme herkästi, että sitä on enemmän kuin aikaisemmin, vaikka nämä ovat kaksi eri asiaa.

Minäkin toivoisin, että maassa olisi vähemmän eriarvoisuutta. Olisi silti kiva kuulla demareilta, mitä he tarkoittavat sillä, että eriarvoisuus on maassa lisääntynyt. Heillä on varmaan käytettävissään tästä jokin tilastoluku.

Jos katsomme yleisintä tulonjakomittaria, gini-kerrointa, ei siinä ole mitään varsinaista trendiä. Vuonna 2017 mittari kääntyi ylöspäin niin kuin aina nousukauden aikana, koska nousukausi nostaa pääomatuloja välittömästi ja palkkatuloja viipeellä.

Voi tietysti olla, että ginikertoimen sisällä on tapahtunut muutosta ryhmien välillä. Tiedämme, että eläkeläisköyhyys on vähentynyt, koska suurimmalla osalla eläkeläisistä alkaa olla täysi työeläke. Raja kulkee jossain 79 vuotiaissa. Eläkeläisköyhyyden väheneminen tietysti alentaa gini-kerrointa, joten muiden väestöryhmien sisällä tuloerot ovat voineet kasvaakin. Tämä pitäisi saada eläkeläisistä puhdistettuna, niin tietäisimme.

Jos tämä on se selitys demarien esittämälle eriarvoisuuden kasvulle, se olisi hyvä kertoa, jotta minäkin ymmärtäisin. Samalla pitäisi kertoa, miten tätä ongelmaa korjataan siirtämällä 700 miljoonaa euroa noilta muilta väestöryhmiltä eläkeläisille.

Tietysti on niin, että koko ajan tapahtuu muutoksia, joissa joidenkin hyväosaisten asema heikkenee ja heistä tulee huono-osaisia ja toisten huono-osaisten asema paranee. Häviävästä osapuolesta tämä tuntuu ikävältä, mutta kokonaisuutta ajatellen silloin ei ole kyse eriarvoisuuden kasvusta, vaan pikemminkin vuorottelusta. Häviävällä puolella on demarien ydinkannattajajoukkoa, ammattiduunareita, joilta automaatio ja globalisaatio on vienyt työt. Heidän lapsensa taas kuuluvat voittavaan joukkoon, joiden ansiotasoa globalisaatio nostaa.

Jos huono-osaisuuden kasvua aletaan etsiä, helpoiten sitä löytyy nuorista vähän koulutetuista miehistä. Pienituloisuus on noussut selvimmin miesten ikäluokassa 25-34 vuotta.

Toinen ryhmä ovat lapset. Lapsiköyhyys tai tarkkaan ottaen lapsiperheiden pienituloisuus (alle 60 % mediaanituloista) on kasvanut. Tosin tässäkin tärkein tekijä on mediaanitulojen kasvu eikä lapsiperheiden tulojen alentuminen.

Alueiden välinen eriarvoisuus on myös kasvanut, mutta en usko demareiden tätä tarkoittavan.

Eriarvoistuminen on kuulemma tapahtunut tilastojen takana. Siis vähän niin kuin se väkivaltarikollisuuden kasvukin? Jos sillä tarkoitetaankin elämänuskoa, jota toisilla on ja joka on toisilta mennyt, voidaan olla totuuden äärellä, mutta silloin puhutaan ihan muusta asiasta.

Yllä olevan vuoksi minulle ei riitä tavoitteeksi eriarvoisuuden kasvun pysäyttäminen. Minä haluan vähentää eriarvoisuutta.